දකුණු ආසියාවේ ඉහළම ආර්ථික වර්ධනයක් හිමි රට බවට ශ්‍රී ලංකාව පත්වෙමින් ඇතැයි ලෝක බැංකුව පවසයි.මේ වර්ෂය අවසන් වනවිට ශ්‍රී ලංකාවේ ආර්ථික වර්ධන වේගය සියයට 7.2 ඉක්මවා යනු ඇතැයි එම බැංකුවේ ගෝලීය ආර්ථික විමර්ශන වාර්තාව - 2014 මඟින් පෙන්වා දෙයි.ශ්‍රී ලංකාව පසුගිය 2013 වසරේදි සියයට 7.3 ක ආර්ථික වර්ධනයක් අත්පත් කැර ගෙන ඇති අතර එය ඊට පෙර වසරේ අත්කර ගත් සියයට 6.3 ක ආර්ථික වර්ධන වේගයට සාපේක්ෂව විශාල වර්ධනයක් බවද මෙම වර්ධනයට කෘෂිකාර්මික, කාර්මික නිෂ්පාදන හා සේවා ක්ෂේත්‍රය මෙන්ම පවත්වාගෙන ගිය මුල්‍ය ප්‍රතිපත්ති ද හේතු වු බව ලෝක බැංකුව පෙන්වා දෙයි.පසුගිය 2013 වසරේදී අමෙරිකාව හා යුරෝපා රටවලට සිදුකළ අපනයනවල කැපී පෙනෙන වර්ධනයක් අත්කර ගෙන තිබෙන බවද සඳහන් කරන ලෝක බැංකුවේ වාර්තාව ශ්‍රී ලංකාවේ උද්ධමනය ද පසුගිය වර්ෂයන්ට සාපේක්ෂව මෙම වසර වනවිට සියයට 3.2 දක්වා පහත වැටී ඇති බවද ප්‍රකාශ කරයි.මේ අතර එම බැංකුවේ වාර්තාව පෙන්වා දෙන්නේ කලාපීය වශයෙන් ආර්ථික ජයග්‍රහණ රැසක් ළගා කැරගෙන තිබෙන ශ්‍රී ලංකාවේ උද්ධමන අගය ගත වූ මාස 60 ට වැඩි කාලයක් පුරා තනි ඉලක්කමක පවත්වාගෙන යන්නට හැකිවී තිබෙන බවයි.